nyheter>>

Fredag formiddag frydet Bjørn Giswold (26) barne- og ungdomsklinikken på UNN med en gledelig nyhet.

– Jeg har bestilt ni spillkonsoller av typen Nintendo Switch som kommer til avdelingen etter nyttår, sa Giswold til applaus fra sykepleierne og barnepasientene.

Pengene er fra donasjoner under spillstreamingeventet «Small Heroes», som ble arrangert av Giswold i november. I samarbeid med Oxzyn Media, klarte han å samle inn 45.000 kroner til barneavdelingen.

– Innsamlingen gikk over alle forventninger. Jeg er veldig stolt over alle som hjalp, sier Giswold til iTromsø.

Stort hjerte for barneavdelingen

Motivasjonen for å hjelpe går langt tilbake i tid.

– Da jeg var åtte år gammel, fikk jeg muligheten til å muntre opp en gutt som på barneavdelingen. Vi tilbrakte en hel dag sammen, hvor vi blant annet spilte tv-spill. I ettertid fikk jeg høre av bestemoren min at han ble mye bedre, forteller Giswold.

Denne gutten var inspirasjonen bak spillstreamingeventet som ledet til donasjonssummen, og klinikksjef Elin Gullhav er målløs.

– Det er helt fantastisk. Jeg blir nærmest målløs av det store hjertet hans. Spillkonsoller er midt i blinken, og vi blir å ha dem på hele klinikken, sier Gullhav.

Kulturkjendiser holdt konsert gjennom sykehusvinduet til Edmund (4) Kåre Olsen dro med seg tre kjente venner til UNN for å muntre opp pasienter på barneavdelinga med spill og sang. I tillegg overraktes en pengegave på 4000 kroner.

Sparebanken matchet Giswold

Banksjef Lars Nymo Trulsen i Sparebanken Nord-Norge opplyser at de vil matche donasjonssummen.

– Bjørn henvendte seg til oss, og vi ble med og svarte med samme sum. Midlene kommer fra samfunnsløftet, og meningen med det er at pengene skal brukes på nyttige formål. For oss er det tipp topp å være med, men ingenting av dette hadde skjedd uten Bjørn. Han må få æren, sier banksjefen til iTromsø.